Habana praat oor Siya Kolisi, eindstrydBryan Habana, Jake White en John Smit ná die 2007-finaal teen Engeland.. Foto: Facebook. As kind in die agterplaas was rugbykommentatorwerk baie eenvoudig. Basies het jou kommentator-pligte uit die volgende sin bestaan: “En hy hardloop en hy hardloop en hy druk ’n drie!” Nou, as daar een Springbok was wat letterlik net gehardloop het en drieë na hartelus gedruk het, dan was dit Bryan Habana in die 2007-Wêreldbeker in Frankryk. Habana was vuurwarm in dié Wêreldbeker-toernooi en sy agt bobaas-drieë het baie tot John Smit en Kie. se suksesvolle veldtog bygedra. Selfs Siya Kolisi, die huidige Bokkaptein, het vertel hoe Habana se heldedade hom tot groter hoogtes geïnspireer het. En op sy beurt is die voormalige Springbok-blits vol lof vir Kolisi. “Siya is ’n inspirasie vir baie mense, nie net vir rugbyspelers nie, maar ook vir baie mense in Suid-Afrika,” het Habana in Tokio gesê. “Sy grootwordjare was baie moeilik. Dit het baie kere nie oor die tipe rugbystewels wat hy na ’n oefensessie sou dra gegaan nie, maar eerder oor wat hy die aand gaan eet omdat hulle só minder bevoorreg was. “Om sy vordering dop te hou en om te weet dat hy moontlik die eerste swart Suid-Afrikaanse kaptein kan word om die Webb Ellis-beker terug na Suid-Afrika te bring, is dus ongelooflik inspirerend.” Vir Rassie Erasmus en die res van die Springbokspan het Habana een stukkie wyse raad: “Gebruik julle geleenthede. “Saterdag gaan ’n absolute epiese tweestryd wees. Die Engelse was in ’n baie dominerende bui teen Nieu-Seeland, terwyl die Bokke die nodige gedoen het om die eindstryd te haal. “Eddie Jones (Engeland se afrigter) gaan met ’n paar slinkse planne vorendag kom en hopelik sal ons ’n effektiewe teenfoeter vir hulle hê. “My hart glo definitief dat Suid-Afrika die wa deur die drif kan trek. My kop dink dat indien die Bokke hul kanse doeltreffend kan benut – en speel soos wat hulle in die eerste 20 minute van die All Blacks-kragmeting aan die begin van die toernooi gespeel het – staan hulle beslis ’n kans om die wedstryd te wen.”